ธนชาตลั่นเป็นผู้นำเช่าซื้อ-รายย่อย
ตั้งเป้าสินเชื่อเติบโต10-12% เดินหน้าสางหนี้จ่อขายประกัน
24 ก.พ. 2555

ตั้งเป้าสินเชื่อเติบโต10-12% เดินหน้าสางหนี้จ่อขายประกัน
ธนชาตประกาศแผนเด็ด เน้นขยายรายย่อยรักษาผู้นำตลาดเช่าซื้อ ตั้งเป้าสินเชื่อโต 10-12% ยันไม่ขายประกันชีวิตให้อาคเนย์ 
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต กล่าวว่า ธนาคารตั้งเป้าการเติบโตของสินเชื่อในปี 2555 ไว้ 10-12% จากฐานปัจจุบันที่ 6.4 แสนล้านบาท โดยการเติบโตหลักจะมาจากธุรกิจรายย่อย ได้แก่ สินเชื่อบัตรเครดิต สินเชื่อที่อยู่อาศัย โดยเฉพาะสินเชื่อเช่าซื้อรถยนต์ที่ตั้งเป้าการเติบโตที่ 12% สูงกว่าตลาดที่คาดว่าจะเติบโต 10% เพื่อรักษาส่วนแบ่งตลาดให้ยังคงเป็นอันดับหนึ่ง โดยธนาคารจะหันมาทำตลาดรถเก่าที่ให้ผลตอบแทนสูงมากขึ้น
ขณะที่สินเชื่อเอสเอ็มอีจะมีการปรับโครงสร้างด้วยการแยกทีมงานออกเป็น 3 ทีม เพื่อเข้าไปทำตลาดในภูมิภาคต่างๆ นอกจากนี้จะลงมาเจาะกลุ่มธุรกิจที่มียอดขายต่ำกว่า 10 ล้านบาทลงมา สำหรับสินเชื่อธุรกิจขนาดใหญ่จะเข้าไปทำตลาดทั้ง 40 อุตสาหกรรม โดยตั้งเป้าหาลูกค้าให้ได้ 10-20 รายต่ออุตสาหกรรม
“กระบวนการทำงานภายในหลังการควบรวมขณะนี้ยังไม่สมบูรณ์ เราจึงต้องปรับปรุงและสานต่อ ซึ่งคาดว่าต้องใช้เวลาอีก 6-24 เดือน ซึ่งสินเชื่อรายย่อยที่คิดเป็นสัดส่วนถึง 65% จะเป็นตัวหลัก ส่วนสินเชื่อใหม่อย่างเอสเอ็มอีและรายใหญ่ก็ยังต้องพัฒนาต่อไป” นายสมเจตน์ กล่าว
ด้านเงินฝากในปี 2555 ธนาคารตั้งเป้าการเติบโตไว้ที่ 12% โดยจะมีการออกผลิตภัณฑ์ที่มีระยะเวลาเหมาะสมทั้งเงินฝากประจำ ตั๋วบี/อี และหุ้นกู้ออกสู่ตลาด และจะเน้นเข้าไปขยายฐานลูกค้ากลุ่มที่มีขนาดเล็กกว่า 10 ล้านบาทลงมา โดยเชื่อว่าการแข่งขันเงินฝากจะเริ่มกลับเข้าสู่จุดสมดุลหลังจากธนาคารภาครัฐมีต้นทุนเท่าเทียมกัน 
นอกจากนี้ ยังตั้งเป้าเพิ่มอัตราผลตอบแทนต่อผู้ถือหุ้น (ROE) เป็น 12.5% ขณะที่อัตราผลตอบแทนต่อสินทรัพย์ (ROA) จะอยู่ที่ 1-1.05% และรักษาระดับส่วนต่างอัตราดอกเบี้ยสุทธิไว้ที่ 2.8-2.9% และจะมีการตั้งสำรองเพิ่มขึ้นอีก 0.4% ของฐานสินเชื่อ “ด้านหนี้เสียนั้นยอมรับว่าในปีนี้อาจได้รับผลกระทบบ้างจากน้ำท่วม แต่เชื่อว่าในช่วงกลางปีจะกลับเข้าสู่ภาวะปกติ โดยตั้งเป้าจะลดลงมาจาก 6% เหลือ 4% ในสิ้นปีและจะโอนหนี้บางส่วนไปให้บริษัทบริหารสินทรัพย์” นายสมเจตน์ กล่าว
สำหรับกรณีที่มีข่าวการขายธุรกิจประกันชีวิตของธนาคารให้กับบริษัท อาคเนย์ประกันภัย นั้น นายสมเจตน์ยืนยันว่ายังไม่เคยมีการเจรจาเกิดขึ้น แต่ยอมรับว่ามีบริษัทต่างชาติติดต่อเข้ามาหลายราย ซึ่งธนาคารยังอยู่ระหว่างศึกษา